dh-unibe/image-text_koenigsfelden-charters-post-1500 huggingface dataset:
Wir, die äpptissinn unnd convētfròwenn gmeinlich des gotzhuses Kùngsfeldenn, ✳ thünd kundt unnd bekennent offenlich mit disem brieff, ✳ als wir
dann usz ordnung ✳ unnd ansächenn ✳ unnser herrēn unnd castenn voͤgt, ✳ schults̄n
unnd ràtt ✳ der statt Bernn, ✳ schuldig unnd pflichtig sinnd wordenn ✳ ✳
unnser mitschwester ✳ fròw Kathrinan Lùttscherinn ✳ ir guͤtt, ✳ lybdinng ✳ unnd
annders, ✳ so sy in unnser gotzhusz gebraucht hàtt, ✳ wider zebekerenn, ✳ das
wir aber besunder ✳ des baren gelts halb ✳ zuͦ diser zitt ✳ nit vermogēn zetuͤnd.
harum̄b ✳ so gelobenn ✳ unnd verspraͤchenn wir ✳ by unnsern wirden, guͤtten
trùwen ✳ unnd erenn ✳ der genampten unnser mitschwester ✳ usstaͤnder
sum halb, ✳ die sich gebùrt ✳ zweyghundert Rinischer guldinn, ✳ hiezwùschen
nächstkomenden ✳ wienachtenn ✳ àn alles verrer verziechenn ,✳ ouch àn
allenn irenn costenn ✳ unnd schadenn, ✳ uszrichtung ✳ unnd bezalung zethünd,
by verpflicht ✳ unnd insatzung ✳ unnsers gotzhusz guͤtter, ✳ ligennder ✳ und
varender, ✳ die sy ✳ unnd ir erbenn, ✳ wo wir an thünder bezalung sümig wurdenn, ✳ mag angriffenn, ✳ verttigenn ✳ unnd beziechenn ✳ bisz uff ir
volkommen benuͤgen. ✳ unnd allso hieby zuͦ belibenn ✳ unnd darwider nit zetuͤnd, ✳ züredenn ✳ nàch schaffenn getànn werdenn, ✳ verbinden
wir unns ✳ fùr unns ✳ unnd unnser nàchkommen ✳ by guͤttenn trùwen ✳ mit
enntzychung aller fùnd, ✳ uszzùg ✳ unnd gevaͤrd ✳ unnd was hiewider sin möchte
unnd besunder des raͤchtenn, ✳ so ein gmeine verzichung ✳ àn vorganng einer
sunderbaren ✳ alls unnùtz widerspricht, ✳ enntzigen ✳ unnd begaͤbenn habenn. ✳ in
krafft dissz brieffs, ✳ des zü urkùnd mit unnsers gotzhusz ✳ unnd
convents ✳ uffgetrucktem̄ sigell verwart, ✳ beschächenn ✳ Viti unnd Modesty,
von xp̄i unnsers herren geburt zaltt fùnffzächenhundert zwaͤnntzig unnd vier
jàr.
1524 , Juni 15 .
F. Aargau .
Viti & Modesti
1524 .
✳
Katthrin
✳ Lùtscherin̄